open-index/open-wikipedia-markdown huggingface dataset:
Orsola Maddalena Caccia

**Orsola Maddalena Caccia**, sündinud **Theodora Caccia** (tegutses umbes aastail 1615–1665) oli Itaalia manerismi maalikunstnik, nunn ja ursuliinide kloostri abtiss Moncalvos.

## Eluloolist
Theodora Caccia sündis 1596. aastal maalikunstnik Guglielmo Cacci - tuntud ka Il Moncalvo nime all - peres Moncalvos. 1620. aastal, kui ta andis nunnatõotuse Bianzé ursuliinide kloostris väikeses asulas Piemonte põhjaosas, sai ta nimeks Orsola Maddalena. Viis aastat hiljem asus ta oma isa asutatud kloostrisse sünnilinnas Moncalvos.

Orsola alustas maalimist töötades abilisena isa maaliateljees. Ta õppis maalima kujutades ja koloreerides kõrval- ja taustafiguure oma isa maalidel. Kokku kaheksast lapsest, kuuest tütrest ja kahest pojast said vaid Orsolast ja tema õest Francescast, kes küll suri noorelt, maalikunstnikud. Guglielmo Cacci pani kõik oma tütred oma asutatud kloostrisse, Orsolast sai selle abtiss ja ta asutas kloostrisse maaliateljee, mis tegutses kogu tema eluaja. Ateljee ja Orsola kunstnikukarjääri õitseajal olid Orsola Caccial oma õpilased ja käealused.

## Looming
Orsola Cacciale omistatud maalide hulgas on nii lilledega vaikelusid kui ka hardus- ja pühendpilte ning altarimaale. Tema lillemaalid on teadaolevalt varaseimad itaalia maalikunstis. Vaikelud on komponeeritud tasakaalustatult, iga element on kujutatud pildil hoolikalt paika asetatuna. Maalides on tugev vertikaalne joon, mida rõhutavad sümmeetriliselt asetatud püstised lillevarred, pildi allossa asetas kunstnik kompositsiooni tasakaalustamiseks mõne puuvilja, samuti vahel mõne looma, enamasti linnu või putuka pildi elavdamiseks.

Vaikelu elementi võib tajuda ka Orsola Caccia religioosse sisuga maalides. Suuremates kompositsioonide sees esinevad väikesed hoolikalt paigutatud vaikelud, mille aines peegeldab kloostri igapäevaelu või mõnd muud teemat, mida kunstnikul avanes võimalus vaadelda ja maalida. Paljud tema teosed on ikka veel Itaalia väikelinnades, kuhu need kunagi temalt telliti. Tellimustööde maalimine teenis kloostrile raha ja maalimine oli hinnatud oskus.

## Teoseid
* Evangelist Luukas ateljees (u 1625)
* Neitsi Maarja sünd (u 1635)
* Õndsa Osanna Andreasi müstiline abielu, altarimaal Carbonarola kirikus Mantovas (1648)
* Ristija Johannes, altarimaal Püha Martini ja Stefanuse kirikus Montemagnos (1644)
* Vaikelu lillede, puuvilja, seente, koldvindi ja vaenukäoga (u 1650)

## Viited
Nicolas Godin

**Nicolas Godin** (sündinud 25. detsember 1969 Le Chesnay) on prantsuse muusik. 

Arhitektiharidusega Godin on mitmekülgne instrumentalist. Koos Jean-Benoît Dunckeliga musitseerib ta ansamblis Air.
Tõlkimine

**Tõlkimine** on teksti vahendamine ühest keelest teise. Eesmärk on teksti sisu, stiili ja emotsiooni sihtkeelde ületoomine. 

See, kas tuleks eelistada teksti sisu, vormi, stiili, mõju või funktsiooni täpset vahendamist, sõltub žanrist ja eesmärgist. Tõlkimine eeldab tõlkijalt originaalkeele valdamist, et tajuda nüansse, ja oskust arusaadut sihtkeeles sõnastada. Suuline tõlkija on tõlk, kirjalikult teksti tõlkiv inimene on tõlkija.

Eesti kultuuris on tõlkel tähtis roll muuhulgas seetõttu, et piiblitõlke tõttu said kirjakeeles valitsevaks põhjaeesti murded ja juurdusid Eduard Ahrensi keeleuuendused.

## Vaata ka

* tõlk
* tõlkija
* tõlge
* tõlgendamine
* tõlketeadus
* tõlkeuniversaalid
* kirjeldustõlge
* rahvusvaheline tõlkijate päev
* piiblikeel

## Viited
Kevin Lankinen

**Kevin Christian Lankinen** (sündinud 28. aprillil 1995 Helsingis) on Soome jäähokimängija, kes mängib väravavahina NHL-i klubis Vancouver Canucks. Varem on ta mänginud klubis Nashville Predators.

Ta alustas klubikarjääri Jokerites, mille põhimeeskonnas mängis ta hooajal 2013–14 Soome kõrgliigas ühe mängu. 2014. aastal valiti Lankinen Soome noorteliiga hooaja parimaks väravavahiks.

2014. aastal sõlmis ta lepingu Soome kõrgliigaklubiga HIFK. Hooaja 2014–15 väljalangemismängudes osales ta Soome kõrgliiga pikimas mängus, mis kestis 134 minutit ja 14 sekundit. 15. märtsil 2015 toimunud mängus võitis HIFK Ilvest tulemusega 2:1 ja pääses veerandfinaali.

2018. aasta mais sõlmis ta lepingu NHL-i klubiga Chicago Blackhawks. Hooajal 2018–19 mängis ta American Hockey League'i klubis Rockford IceHogs ja ECHL-i klubis Indy Fuel. 2020. aastal osales ta AHL-i tähtede mängul. NHL-is debüteeris Lankinen 19. jaanuaril 2021 mängus Florida Panthersi vastu.

2022. aasta juulis sõlmis ta üheaastase lepingu Nashville Predatorsiga.

2019. aastal tuli ta Soome jäähokikoondisega maailmameistriks. Lankinen oli selle juures üheks võtmemängijaks, lastes endale keskmiselt visata 1,5 väravat mängus, mis oli turniiri parim näitaja.

## Viited

## Välislingid
* Kevin Lankinen NHL.com lehel
* Kevin Lankinen hockeydb.com lehel
Roman Červenka

**Roman Červenka** (sündinud 10. detsembril 1985 Prahas) on Tšehhi jäähokimängija, kes mängib keskründajana Šveitsi kõrgliiga klubis Rapperswil-Jona Lakers.

Ta alustas klubikarjääri Praha Slavias, mille meeskonnas debüteeris ta Tšehhi kõrgliigas hooajal 2003-04. 2008. aastal tuli ta Slaviaga Tšehhi meistriks. Hooaegadel 2008–09 ja 2009–10 oli ta Tšehhi kõrgliigas väljalangemismängude resultatiivseim mängija (vastavalt 20 ja 34 punkti). Lisaks oli ta resultatiivseim mängija 2009–10 põhihooajal (30+43).

2010. aasta mais sõlmis ta kaheaastase lepingu KHL-i klubiga Omski Avangard. Hooajal 2010–11 oli ta KHL-is suurim väravakütt (31 väravat). Hooajal 2011–12 oli ta väljalangemismängudes resultatiivseim mängija (11+10). Kuigi Omsk oli 2010–11 põhihooajal kogu liiga peale edukaim klubi, kaotati väljalangemismängudes Idakonverentsi poolfinaalis. Järgmisel hooajal jõudis ta Omskiga Gagarini karika finaali, kus kaotati Moskva Dinamole mängudega 3:4. Aastatel 2011 ja 2012 valiti Červenka KHL-i tähtede mängule.

2012. aasta mais sõlmis ta üheaastase lepingu NHL-i klubiga Calgary Flames. NHL-i tööseisaku tõttu mängis ta hooaja 2012–13 esimeses pooles Praha Slavias ja KHL-is Praha Levi ridades, kuid ta oli samal ajal samuti kimpus vigastustega. NHL-is debüteeris ta Flamesi 26. jaanuaril 2013 Edmonton Oilersi vastu. Kuigi Červenka lõi 39 mänguga NHL-is üheksa väravat ja andis kaheksa väravasöötu, Põhja-Ameerikas mängimist ta ei jätkanud.

2013. aasta mais naasis ta KHL-i, sõlmides kolmeaastase lepingu Peterburi SKA-ga. 2015. aastal võitis ta SKA-ga Gagarini karika.

Hooajal 2015–16 mängis ta Tšehhi kõrgliiga klubis Chomutovi Piráti ning oli põhihooajal taas Tšehhi kõrgliiga resultatiivseim mängija (23+38), kuid väljalangemismängudes kaotati juba veerandfinaalis. Samal hooajal valiti Červenka Tšehhi kõrgliiga hooaja parimaks mängijaks.

Alates 2016. aastast on Červenka mänginud Šveitsi kõrgliigas: aastatel 2016–2018 kaks hooaega HC Fribourg-Gottéronis, hooajal 2018–19 ZSC Lionsis ja alates 2019. aastast Rapperswil-Jona Lakersis.

2011. aastal tuli Červenka Tšehhi jäähokikoondisega maailmameistriks. Lisaks võitis ta 2011. aasta maailmameistrivõistlustel pronksmedali. Tšehhi koondisse on ta kuulunud 2010., 2014. ja 2018. aasta taliolümpiamängudel.

## Välislingid

* Roman Červenka NHL.com lehel
* Roman Červenka hockeydb.com lehel
Ryfylke

**Ryfylke** on Rogalandi maakonna ajalooline rannikuala Norras, mis asub Stavangeri linnast kirdes ja Haugesundi linnast idas.

## Vaata ka
*Ryfylke tunnel
Sally Rooney

**Sally Rooney** (sündinud 20. veebruaril 1991 Castlebaris Mayo krahvkonnas Connachti provintsis) on iiri kirjanik ja stsenarist. 

Tema debüütromaan "Vestlused sõpradega" ilmus aastal 2017. Sellele järgnes aastal 2018 romaan "Normaalsed inimesed", mis kohandati 2020. aastal telesarjaks. 

Rooney looming on pälvinud kriitilist tunnustust ja ärilist edu ning teda peetakse üheks olulisemaks *milleniaalgeneratsiooni* kirjanikuks.
Joost de Vries

**Joost de Vries** (sündinud 28. märtsil 1983) on hollandi kirjanik ja ajakirjanik. 

## Eesti keeles ilmunud teosed

* "Vabariik", Varrak kirjastus, 2020 (hollandi keelest tõlkinud Katrin Kern)
Kalamehe bastion

**Kalamehe bastion** (ungari keeles *Halászbástya*) on Budapesti linnamüürile rajatud ehitis, üks linna tuntumaid vaatamisväärsusi. Buda palee juurde kuuluvatelt vaateplatvormidelt avaneb suurepärane vaade Doonaule ja Pestile.

## Vaata ka
*Mátyási kirik

## Välislingid
*
75 (Tallinna bussiliin)

**75** on Tallinna asendusbussiliin. Liin on käigus kõigil päevadel trolliliin nr.5 asemel elektrikaablite remondi korral. Liin oli 18. veebruarist kuni 28. veebruarini Lille - Balti Jaam marsruudil.

## Ajalugu
* Liin avati kommertsbussiliinina aastal 1992 marsruudil Väike-Õismäe – Kammelja tee. Liini suleti 1995. aastal.
* Seosest raudteeviadukti töödega pandi nr.5 trolliliin sõitma Lille peatuseni, ning ajutine bussiliin 75 sealt Balti jaamani.

## Peatused

## Välislingid
* Ajutised muudatused Tallinna ühistranspordiliinidel perioodil 18.02.21–28.02.21
Javier Aquino

**Javier Ignacio Aquino Carmona** (sündinud 11. veebruaril 1990 San Francisco Ixhuatánis) on Mehhiko jalgpallur, kes mängib äärepoolkaitsjana Mehhiko kõrgliiga klubis Tigres UANL.

Ta alustas klubikarjääri Cruz Azulis, mille noorteakadeemiaga liitus ta 2005. aastal. Klubi põhimeeskonnas debüteeris ta 2010. aastal.

2013. aasta jaanuaris siirdus ta Hispaania kõrgliiga klubisse Villarreal. Hooajal 2014–2015 mängis ta laenul Rayo Vallecanos.

2015. aasta juunis naasis Aquino Mehhikosse, liitudes UANL-iga. Ta on tulnud klubiga neli korda Mehhiko meistriks. 2020. aastal võitis ta klubiga CONCACAF-i Meistrite Liiga.

2011. aastal võitis Aquino Mehhiko võistkonnaga kuldmedali Panameerika mängude jalgpalliturniiril. 2012. aastal tuli ta Mehhiko võistkonnaga olümpiavõitjaks. Mehhiko jalgpallikoondises mängis ta aastatel 2011–2018 kokku 54 korda. Ta kuulus Mehhiko koondisse 2014. ja 2018. aasta maailmameistrivõistlustel, 2013. ja 2017. aasta FIFA konföderatsioonide karikaturniiril, 2011. ja 2015. aasta Copa Américal ning 2016. aasta Copa América Centenariol.

## Saavutused
;UANL
*Liga MX: Apertura 2015, Apertura 2016, Apertura 2017, Clausura 2019
*Campeón de Campeones: 2016, 2017, 2018
*CONCACAF-i Meistrite Liiga: 2020

## Välislingid
Annaberg-Lungötz

**Annaberg-Lungötz** on vald *(Gemeinde)* Austria Salzburgi liidumaa Halleini ringkonnas.

Vald asub Lammeri jõe orus Gosaukammi jalamil.

## Ajalugu

See kuulus sajandeid Pongaule. Alles 1896. aastal, kui Halleinist sai ringkonnakeskus, sai vald Tennengau osaks.

## Turism

Üks vallaosasid, Annaberg im Lammertal on eriti turismi poolest tähelepanuväärne küla. Alpides asuvana on see Dachstein-Westi suusapiirkonna osa. Turistidele pakutavate suviste tegevuste hulka kuuluvad maastikurattasõit, tiibvarjusport, kärestikuparvematk, matkamine jne.

## Viited
Guido Pizarro

**Guido Hernán Pizarro Demestri** (sündinud 26. veebruaril 1990 Buenos Aireses) on Argentina jalgpallur, kes mängib kaitsva poolkaitsjana Mehhiko kõrgliiga klubis Tigres UANL.

Ta alustas klubikarjääri Lanúses, mille põhimeeskonnas debüteeris ta Argentina kõrgliigas 2010. aastal.

2013. aasta juulis siirdus ta Tigres UANL-iga. Ta tuli klubiga kahel korral Mehhiko meistriks ja Pizarro valiti kahel korral Mehhiko kõrgliiga hooaja sümboolsesse koosseisu.

Hooajal 2017–2018 mängis ta Hispaania kõrgliiga klubis Sevilla, seejärel naasis UANL-i. 2019. aastal tuli ta Tigres UANL-iga kolmandat korda Mehhiko meistriks. 2020. aastal võitis ta klubiga CONCACAF-i Meistrite Liiga.

Argentina jalgpallikoondises debüteeris Pizarro 28. märtsil 2017 mängus Boliivia vastu. Ta kuulus Argentina koondisse 2019. aasta Copa Américal.

## Saavutused
;UANL
*Liga MX: Apertura 2015, Apertura 2016, Clausura 2019
*Copa MX: Clausura 2014
*Campeón de Campeones: 2016, 2018
*CONCACAF-i Meistrite Liiga: 2020
*Campeones Cup: 2018
Bad Vigaun

**Bad Vigaun** on vald *(Gemeinde)* ja kuurort Austria Salzburgi liidumaa Halleini ringkonnas.

Bad Vigaun, varem tuntud lihtsalt kui *Vigaun*, asub ajaloolises Tennengau piirkonnas, u 15 km Salzburgist lõunas. Vald ulatub Hageni mägedest, Tenneni mägedest ja Untersbergi massiivist läänes Salzkammerguti mägede Osterhorni rühmani idas. Vallaosad on Rengerberg ja Vigaun.

Vallal on juurdepääs Salzburgi–Tirooli raudteeliinile ja Salzburg S-Bahni võrgustikule Bad Vigauni jaamast, samuti Tauern Autobahnile (A10) Halleini liiklussõlmest.

## Ajalugu

*Vicone (Figuni)* asulat on esmamainitud 748. aasta dokumendis. Võimalik, et see pärineb ladina keelest: vicus, see paik oli asustatud juba Rooma aegadel, kui ala oli Noricumi provintsi osa. Kohalik kihelkond dokumenteeriti 8. sajandi lõpus piiskop Arn von Salzburgi välja antud kinnistusraamatus. Pühale Dionysiusele pühitsetud hilisgooti stiilis kiriku hoone püstitati aastatel 1488–1516.

Kuumaveeallikad puuriti Vigaunis 1976. aastal. Salzburgi liidumaa valitsuse 2002. aasta otsusega anti vallale ametlik kuurortlinna staatus (*Bad*).

## Viited
Vincent Bueno

**Vincent Mendoza Bueno** (sündinud 10. detsembril 1985 Viinis) on filipiini päritolu Austria laulja. Aastal 2008 võitis ta Austria lauluvõistluse "Musical! Die Show". Ta pidi esindama 2020. aasta Eurovisiooni lauluvõistlusel Austriat lauluga "Alive", kuid konkurss jäi koroonapandeemia tõttu ära. Märtsis 2020 teatas ORF, et Bueno esindab oma riiki ka 2021. aasta Eurovisiooni lauluvõistlusel. 9. märtsil 2021 avaldati ta laul "Amen", mis ei pääsenud poolfinaalist edasi saavutades 66 punktiga 12. koha.

## Diskograafia
### Albumid

### EP-d

### Singlid

## Viited

## Välislingid
* Ametlik koduleht
Norihisa Tamura

**Norihisa Tamura** (jaapani keeles 田村 憲久, *Tamura Norihisa*; sündinud 15. detsembril 1964 Matsusakas Mie prefektuuris) on Jaapani poliitik, ta on Liberaaldemokraatliku Partei liige. Ta oli 16. septembrist 2020 kuni 4. oktoobrini 2021 Jaapani tervishoiuminister.

Ta on lõpetanud Chiba ülikooli majandus- ja õigusteaduskonna.

Ta oli 16. septembrist 2020 kuni 4. oktoobrini 2021 Jaapani tervishoiuminister.

## Isiklikku
Tema onu oli Jaapani poliitik Hajime Tamura (1924–2014)
Puch bei Hallein

**Puch bei Hallein** on vald *(Gemeinde)* Austria Salzburgi liidumaa Halleini ringkonnas (*Tennengaus*).

## Transport

Sinna saab Salzburgi S-Bahni raudteed pidi ja ligipääs on ka A 10 Tauern Autobahnilt (Euroopa tee E55) Salzburgist Villachini.

## Ajalugu

Asulat on esimest korda mainitud kui *Puoche* 930. aasta dokumendis, samas *Puchsteini* loss oli dokumenteeritud juba 822. aastal. Peamine vaatamisväärsus on barokne *Ursteini* palee, mis püstitati 1691. aastal, nüüd eraakadeemia asukoht. Puchis asub ka Salzburgi *[[Fachhochschule]]* (rakendusteaduste ülikool).

## Viited
Royal Opera House

**Royal Opera House** on ooperimaja ehk ooperite ja etenduskunstide etendamise koht Londoni kesklinnas Covent Gardenis. Tegu on kolmanda sama funktsiooni kandva ehitisega samal asukohal. Praegune ooperimaja valmis 1858. aastal.

## Välislingid
*
Jared Fogle

**Jared Fogle** (õieti **Jared Scott Fogle**; sündinud 23. augustil 1977 Indianapolisis Indianas) on endine restoraniketi Subway pressiesindaja.

*Fogle jõudis meedia tähelepanu alla esmakordselt 1999. aasta aprillis ajalehes Indiana Daily Student* avaldatud artikli kaudu, mille kirjutas endine ühiselamukaaslane sellest, kuidas Fogle kaotas treeningu ja Subway võileibade dieedi abil 111 kg.  Seejärel ilmus Fogle ajakirja *Men's Health* artiklis "Rumal dieet ... mis toimib!"  Artikli kohaselt oli Fogle muutunud rasvunuks – ühel hetkel kaalus ta 193 kg  – vähese treeningu ja rämpstoidu söömise tõttu .

Pärast seda, kui tal tekkis kaalutõusu tõttu uneapnoe ja tursed ,  muutis Fogle oma toitumisharjumusi, minnes üle Subway's söömisele ja asendades oma 10 000 kalori suuruse päevase toidutarbimise ühe väikese kalkunisubiga ja ühe suure köögiviljasubiga, lisaks küpsetatud kartulikrõpsude ja dieetlimonaadiga, kokku umbes 2000 kalorit.  Chicago piirkonna Subway frantsiisivõtja viis Fogle'i loo Subway Chicagos asuvasse reklaamiagentuuri. 

Esines Subway reklaamikampaaniates aastatel 2000–2015, kuni FBI uurimise tulemusel mõisteti ta süüdi laste seksiturismi ja lastepornograafia omamises.

Süüdistused Fogle'i sobimatutes suhetes alaealistega algasid 2007. aastal, kuid ei kogunud hoogu enne 2015. aastat, kui Föderaalne Juurdlusbüroo (FBI) avastas, et ta sai kaaslaselt lapspornot. Samal aastal tunnistas Fogle end laste seksiturismi ja lapspornograafia süüdistustes süüdi ning mõisteti talle 15 aastat ja kaheksa kuud föderaalvanglas . Alates 2026. aastast viibib ta vangistuses Englewoodi föderaalses parandusasutuses .

## Välislingid
*
Tamzin Merchant

**Tamzin Merchant** (sündinud 4. märtsil 1987) on inglise näitleja.

Tema esimene filmiroll oli 2005. aastal, mil ta mängis BBC telefilmis "My Family and Other Animals". Tema enimtuntud rollid on Georgiana Darcy filmis "Uhkus ja eelarvamus", Catherine Howard Showtime'i sarjas "Tudorid" ja Anne Hale telesarjas "Salem".

Merchant on lõpetanud Homerton College'i Cambridge'i Ülikoolis.

## Viited

## Välislingid
*
Geneviève de Gaulle-Anthonioz

**Geneviève de Gaulle-Anthonioz** (25. oktoober 1920 Saint-Jean-de-Valériscle, Gardi departemang – 14. veebruar 2002 Pariis) oli Prantsuse vastupanuvõitleja teises maailmasõjas ja ühiskonnategelane.

Geneviève de Gaulle-Anthonioz oli kindral Charles de Gaulle'i vennatütar. 1939. aastal astus ta Rennesi Ülikooli ajalooteaduskonda. Pärast Prantsusmaa okupeerimist juunis 1940 Natsi-Saksamaa poolt osales Geneviève Prantsuse vastupanuliikumises. 1941. aasta algul jätkas ta ülikooliõpinguid Sorbonne'is. Juulis 1943 võttis Gestapo ta kinni, hoidis vangis ja saatis veebruaris 1944 koonduslaagrisse. 

Geneviève de Gaulle vabanes peaaegu pimedana ja alatoitumisest kurnatuna (kaalus 44 kg) Ravensbrücki koonduslaagrist 1945. aasta aprilli lõpus. Pärast sõda parandas ta tervist Šveitsis, kus ta isa Xavier de Gaulle oli Prantsuse peakonsul Šveitsis (1944–1953). 1946. aastal Geneviève abiellus kunstitoimetaja Bernard Anthoniozisega (1921–1994). Neil oli neli last.

De Gaulle-Anthonioz oli Endiste Deporteeritud ja Interneeritud Vastupanuliikumisest Osavõtjate Rahvusliku Assotsiatsiooni (ADIR) president. 1958. aastal töötas ta kultuuriminister André Malraux' juhitud ministeeriumis. Aastatel 1964–1998 oli ta vaesuse ja sotsiaalse tõrjutuse vastase rahvusvahelise liikumise ATD Quart monde ('neljas maailm') Prantsuse osakonna president.

1997. aastal sai de Gaulle-Anthonioz esimese naisena Auleegioni ordeni suurristi kavaleriks.

## Panthéon

Geneviève de Gaulle-Anthonioz maeti 2002. aastal Haute-Savoie departemangus Bosseys. 2015. aastal teatas Prantsusmaa president François Hollande, et nelja vastupanuvõitleja (sealhulgas Geneviève de Gaulle-Anthoniozise) säilmed maetakse ümber Panthéoni. Kuna de Gaulle-Anthoniozise perekond oli ümbermatmise vastu, sängitati Panthéoni krüpti kirst, mis täideti Bossey kalmistult tema haualt toodud mullaga.

## Tunnustus
* Médaille de la Résistance 
* Croix de guerre 1939–1945 
* Auleegioni suurristi klassi orden (1997)

## Välislingid
Ateena kool

**“Ateena kool”** (itaalia keeles “*Scuola di Atene*”) on itaalia renessanssi esindanud kunstniku Raffaeli kavandatud fresko, mis maaliti tellimustööna ajavahemikus 1509–1511. See kaunistab tänini Apostliku palee nii-öelda *[[Stanze di Raffaello]]* saale Vatikanis.

Fresko, mõõtmetega 500 cm × 770 cm, keskne kujutis on vanema Platoni vestlus noorema Aristotelesega.

Maal on olnud eeskujuks Enn Põldroosi maalile "Universitas Tartuensis" (1982).

## Viited
Sosintõlge

**Sosintõlge** (inglise keeles *whispered interpreting*, muidu *chuchotage*) on sünkroontõlke alaliik, kus tõlk istub kuulaja kõrval ja tõlgib ilma aparatuurita.

Sobib üritusele, kus on vaja tõlkida vaid paarile-kolmele-neljale inimesele. Tõlk istub nende juures ja teeb sosinal sünkroontõlget. Sosintõlget on hea kasutada kohtades, kus taustamüra segab auditooriumiga suhtlemist, näiteks ehitusobjektidel ja tootmisega seotud objektidel ning teistel mürarikastel üritustel.

## Viited
Évreux' krahv

**Évreux' krahv** (comte d'Évreux) on Prantsusmaa aadlitiitel.

Praegune krahv on Pariisi krahvi Henri poeg Michel d'Orléans (sündinud 1941).
Rannakarp

**Rannakarp** (*Mytilus*) on rannakarplaste sugukonda kuuluv karpide perekond.

Perekond on üleilmse levikuga.

## Eesti liigid
**Mytilus edulis* söödav rannakarp
**Mytilus trossulus* söödav rannakarp

## Teisi liike
**Mytilus californianus*
**Mytilus coruscus*
**Mytilus edulis* – seda käsitletakse nii varieeruva liigina kui liikide kompleksina (kuhu siis teiste seas kuuluvad ka mõlemad Eestis esinevad liigid)

## Vaata ka
*Eesti limused
Mike Lindell

**Mike Lindell** (õieti **Michael James Lindell**; sündinud 28. juunil 1961 Mankatois Minnesota osariigis) on Ameerika Ühendriikide ettevõtja.

Mike Lindell on 2009. aastal asutatud ettevõtte My Pillow, Inc. tegevjuht.

## Välislingid

*
Edasi.org

**Edasi** (ehk Edasi.org) on Eestis ilmuv ajakiri.

2016. aastal hakkas ajakiri ilmuma võrguajakirjana, 2019. aastast ilmub paberajakirjana. 

2019. aastal ilmus ajakirja kolm numbrit, 2020. aastal neli numbrit.

2018. aastast ilmub võrguajakirjana ka vene keeles. Selle toimetaja oli aastail 2018–2020 Ivan Lavrentjev.

Ajakirja peatoimetaja on algusest peale Janeck Uibo.

## Viited

## Välislingid
*Ajakirja koduleht
*Ajakirja venekeelse versiooni koduleht
Ameerika Ühendriikide kaubandusminister

**Ameerika Ühendriikide kaubandusminister** (inglise keeles *Secretary of Commerce*) on Ameerika Ühendriikide valitsuskabineti liige, kes juhib kaubandusministeeriumit.

Praegune kaubandusminister on Howard Lutnick. Enne teda oli minister Gina Raimondo.
Lipuväljak (Otepää)

**Lipuväljak** on tänav Otepää linnas ja paikneb linna keskosas.

Tänav-ala läänepoolne lõik on 156 meetrit pikk, saab alguse Keskväljakult, suundub edela poole, ristudes Munamäe tänavaga ning lõpeb Tartu maantee (Otepää–Kääriku–Kurevere maantee) ristmikul. Tänava idapoolne lõik (Lipuväljak T1) teisel pool Keskväljakut on 55 meetrit pikk ning lõpeb Valga maantee (Tatra–Otepää–Sangaste maantee) ristmikul.
 
## Hoonestus ja rajatised
*Lipuväljak 13 asub Otepää vallavalitsuse hoone, mis avati 1956 aastal ühiskondliku keskusena, kuna Otepää oli siis rajoonikeskus. Hoones asusid RSN Täitevkomitee, kultuurimaja ja kaubamaja (hiljem lammutatud). Juurdeehitusena rajati hoone tagaküljele 1990. aastatel kohvik
*Vallavalitsuse hoone ees paikneb 2020 aastal rekonstrueeritud lipuväljak
*Lipuväljak 4 ja 6 asuvad ärihooned (ööklubi Help, Swedbanki esindus, trahter-külalistemaja)
*Otepää päästekomando on hoones aadressiga Lipuväljak 22
*Lipuväljak 26 asub söögikoht Ugandi Resto
*Otepää kaubanduskeskus paikneb aadressil Lipuväljak 28

Tänava ääres ja Keskväljaku ümber paikneb veel ärihooneid ja üksikuid elamuid.  


Otepää - wmee-012.jpg|Tänava algus
3 Lipuväljak tn, Otepää.jpg|Lipuväljak 3
Otepää - wmee-011.jpg|Lipuväljak 13
Otepää - wmee-010.jpg|Lipuväljak 20
Otepää - wmee-049.jpg|Tänava lõpp


## Viited

## Välislingid
*Vaade Keskväljaku poolt edela suunas
Scheffau am Tennengebirge

**Scheffau am Tennengebirge** on vald *(Gemeinde)* Austria Salzburgi liidumaa Halleini ringkonnas.

Scheffau am Tennengebirge vald asub Tennengau lõunaosas. Lammeri jõgi voolab läbi selle. Vallaosad on Unterscheffau, Oberscheffau, Voregg, Wallingwinkl, Weitenau.

Külad asuvad Tenneni mägede jalamil, mis tõuseb kõrgusele 2300 m ja moodustab lõunas piiri Pongauga. Valla põhjaosas on osa Osterni rühmast, mis on kuni 1600 m kõrge. Valla keskosa on Lammeri orus Unterscheffaus ja Oberscheffaus.

## Viited
Lammer

**Lammer** on jõgi Austria Salzburgi liidumaal, Salzachi parempoolne lisajõgi.

Lammer algab Tenneni mägedest ja voolab idast läände, suubudes Salzachisse Golling an der Salzachis. Jõgi on tuntud oma väga puhta vee poolest ja on väga populaarne metsikute veesportlaste seas.
Chełmsko Śląskie

**Chełmsko Śląskie** (saksa keeles *Schömberg*) on küla Poolas Alam-Sileesia vojevoodkonnas Kamienna Góra maakonnas Lubawka vallas. Chełmsko Śląskie asub Tšehhi piirist ligikaudu 2 km kaugusel.

Asulat on esmamainitud 1209. aastal, linnaõigused sai 1289. aastal. 1945. aastal läks Chełmsko Śląskie Saksamaa koosseisust Poolale ja kaotas linnaõigused.

## Viited
Marcel Halstenberg

**Marcel Halstenberg** (sündinud 27. septembril 1991 Laatzenis) on Saksamaa jalgpallur, kes mängib vasak- või keskkaitsjana Saksamaa esiliigaklubis Hannover 96.

Ta alustas Hannover 96-s ka klubikarjääri. Hannover 96 noorteakadeemiaga liitus ta 1999. aastal. 2010. aastal debüteeris ta klubi reservmeeskonnas Saksamaa tugevuselt neljandas liigas. Aastatel 2011–2013 mängis ta Dortmundi Borussia reservmeeskonnas, esimesel hooajal Saksamaa tugevuselt kolmas ja teisel hooajal tugevuselt kolmas liigas.

Aastatel 2013–2015 mängis Halsternberg Saksamaa esiliigas FC St. Pauli ridades.

2015. aasta augustis sõlmis ta lepingu RB Leipzigiga, mis mängis toona Saksamaa esiliigas. Alates hooajast 2016/17 mängis ta klubiga Saksamaa kõrgliigas.

2023. aasta juulis sõlmis ta kaheaastase lepingu Hannover 96-ga.

Saksamaa jalgpallikoondises tegi Halstenberg debüüdi 10. novembril 2017 sõprusmängus Inglismaa vastu. Koondisekarjääri esimese värava lõi ta 9. septembril 2019 EM-i valikmängus Põhja-Iirimaa vastu. Ta kuulus Saksamaa koondisse 2021. aasta Euroopa meistrivõistlustel

## Saavutused
;RB Leipzig
*DFB-Pokal: 2021–22, 2022–23
;Individuaalsed
*Bundesliga hooaja sümboolne koosseis: 2018–19

## Viited
Niedamirów

**Niedamirów** (saksa keeles *Kunzendorf*) on küla Poolas Alam-Sileesia vojevoodkonnas Kamienna Góra maakonnas Lubawka vallas.

## Viited
Belgradi Püha Peaingel Miikaeli katedraal

**Püha Peaingel Miikaeli katedraal** (serbia keeles *Саборна Црква Св. Архангела Михаила*) on Serbia Õigeusu Kiriku katedraal Belgradis.

## Vaata ka

*Belgradi Patriarhaadi hoone

## Välislingid
*
Rußbach am Paß Gschütt

**Rußbach am Paß Gschütt** on vald *(Gemeinde)* Austria Salzburgi liidumaa Halleini ringkonnas. See on kuulus hämmastavate suusa- ja suviste mägirattamatkade ning ulatusliku matkaradade võrgustiku poolest. See Austrias hinnatud turismisihtkoht asub Salzburgist vaid 40-minutise autosõidu kaugusel. 

Paljudes kohtades leidub puunikerdaja René Reschreiteri taieseid.

Vald asub Rußbachi orus, mis on Lammeri lisajõgi Tennengaus.

## Viited
Sankt Koloman

**Sankt Koloman** on vald *(Gemeinde)* Austria Salzburgi liidumaa Halleini ringkonnas.

Sankt Koloman asub Tennengaus Salzachi oru kõrgel platool Bad Vigauni ja Kuchli vahel. Vallaosad on Oberlangenberg (varem tuntud kui Fürberg ), Taugl ja Tauglboden.

## Viited
Alice Oswald

**Alice Priscilla Lyle Oswald** (abielueelne nimi **Keen**; sündinud 1966) on inglise luuletaja. Alates 1. oktoobrist 2019 on ta Oxfordi ülikooli poeesiaprofessor.

Alice Oswald õppis klassikalist filoloogiat Oxfordi ülikoolis.

## Teoseid
* 1996: "The Thing in the Gap-Stone Stile"
* 2002: "Dart"
* 2005: "Woods etc."
* 2009: "Weeds and Wild Flowers"
* 2009: "A sleepwalk on the Severn"
* 2011: "Memorial"
* 2016: "Falling Awake"
* 2019: "Nobody"
* 2020: "A Short Story of Falling"

## Tunnustus
* 1994 Eric Gregory auhind
* 2002 T. S. Elioti luuleauhind
* 2009 Ted Hughesi auhind
* 2013 Warwicki kirjandusauhind
* 2013 Corneliu M. Popescu Euroopa luuleauhind
* 2017 Griffini luuleauhind

## Välislingid
* Alice Oswald saidil Poetry Foundation
Patriarhaadi hoone (Belgrad)

**Patriarhaadi hoone** (serbia keeles Зграда Патријаршије *Zgrada Patrijaršije*) on Serbia Õigeusu Kiriku ja selle patriarhi keskus Serbia pealinnas Belgradis. Serbia-Bütsantsi stiilis 1935. aastal ehitatud hoone asub üle Kneza Sime Markovića tänava Püha Peaingel Miikaeli katedraali vastas.

## Välislingid
*
Kadri Põlendik

**Kadri Põlendik** (sündinud 19. aprillil 1988) on Eesti ajakirjanik.

Ta on 2007. aastal lõpetanud Tallinna Ühisgümnaasiumi. Põhikooli lõpetas Harjumaal Lool. Tema ema Erika Põlendik on tantsupeo üldjuht.

Aastatel 2012–2018 töötas ajalehes Äripäev ajakirjanikuna.

2018. aastast töötab ta Eesti Rahvusringhäälingus raadiouudiste vastutava toimetajana, samuti juhib ta Vikerraadio hommikuprogrammi "Vikerhommik".

## Viited
Ernest R. Graham

**Ernest Robert Graham** (22. august 1868 Lowell – 22. november 1936 Chicago) oli Ameerika Ühendriikide arhitekt.
Anders Nygren

**Anders Theodor Samuel Nygren** (15. november 1890 Göteborg – 20. oktoober 1978 Lund) oli rootsi luterlik teoloog ja vaimulik, Lundi Ülikooli süstemaatilise teoloogia professor 1924. aastast, Rootsi Kiriku Lundi piiskop 1949–1958. Tema peoteos on "Eros och Agape" (1930, 1936). 

Nygren ja Gustaf Aulén kuulusid Lundi teoloogiaks nimetatavasse koolkonda. 

## Kirjandus
*M. C. D'Arcy. *The Mind And Heart Of Love: Lion And Unicorn, A Study In Eros And Agape*, Faber and Faber 1945.
*Thomas Jay Oord. *The Nature of Love: A Theology*, Chalice Press 2010. ISBN 978-0-8272-0828-5
Lewin Kłodzki

**Lewin Kłodzki** (saksa keeles *Lewin*, tšehhi keeles *Levín*) on küla Poolas Alam-Sileesia vojevoodkonnas Kłodzko maakonnas, Lewin Kłodzki valla halduskeskus.

Asulat on esmamainitud 1213. aastal, linnaõigused sai enne 1345. aastat. Lewin Kłodzki kaotas linnaõigused 1945. aastal.

## Viited
Michael Mmoh

**Michael Mmoh** (sündinud 10. jaanuar 1998 Ar-Riyāḑis) on Ameerika Ühendriikide tennisist. 

Ta on võitnud 2021. aasta veebruari seisuga viis ATP Challengeri turniiri.

Mmohi vanemad on Nigeeria ja Iiri päritolu.
Lars Bo

**Lars Bo Jørgensen** (29. mai 1924 Kolding – 21. oktoober 1999 Pariis) oli taani kunstnik ja kirjanik. 

Ta on tuntud oma sürrealistlike graafikateoste poolest ja Hans Christian Anderseni "Lumekuninganna" (1967),  "Väike merineitsi" (1977) jt muinasjuttude illustraatorina.

Lars Bo töötas P. Rostrup Bøyeseni juhendamisel aastatel 1939–1940 Taani Riiklikus Kunstimuuseumis (Statens Museum for Kunst) ning seejärel õppis aastail 1941–1943 Taani Disainikoolis (Danmarks Designskole). Pärast õpinguid reisis Euroopas. Aastast 1947 kuni surmani 1999 elas ja töötas Pariisis.

Pariisis, aastatel 1948–1950, töötas ta Johnny Friedläenderi ja Albert Floconsi graafikastuudios. Hiljem töötas mõnda aega nädalalehe Le Monde juures.

Lars Bo kirjutas romaani "Det vidunderlige hus i Paris".

Lars Bo suri Pariisis 21. oktoobril 1999, olles 75-aastane. Ta on maetud Père Lachaise'i kalmistule.
Urmas Arike

**Urmas Arike** (31. mai 1952 Tallinn – 2. aprill 2025 Tallinn) oli eesti arhitekt.

Ta lõpetas 1970. aastal Tallinna 1. Keskkooli ning õppis aastatel 1970–1975 Eesti Riiklikus Kunstiinstituudis, mille lõpetas arhitektina.

Ta töötas aastatel 1975–1991 Vabariiklikus Restaureerimisvalitsuses ja selle järglasasutustes (Kultuurimälestiste Riiklik Projekteerimise Instituut, Eesti Ehitusmälestised).

## Töid
*Saku mõisa peahoone restaureerimine. Projekt 1979
*Kõo mõisa tallide restaureerimine. Projekt 1984–1985
*Vao linnuse peatorni restaureerimine. Projekt 1985
*Vihula mõisa hoonete restaureerimine. Projekt 1986–1995
*Koerte Pargi elamud, Kuressaare. 1990–1991
*dominiiklaste kloostri aida restaureerimine. Projekt 1994
*Põltsamaa ordulinnuse peaväravahoone ning vallikraavi restaureerimine ja rekonstrueerimine; peasissekäigule üle vallkraavi uue silla ehitamine. Projekt 2004, teostamata
*Põltsamaa ordulinnuse väravahoone rekonstrueerimine. Projekt 2017, teostamata

## Liikmesus
*1982 Eesti Arhitektide Liit

## Isiklikku
Tema ema oli sisearhitekt Linda Arike.

## Kirjandus
*Silvi Lindmaa. "Arike, Urmas, arhitekt". // Eesti kunsti ja arhitektuuri biograafiline leksikon. Eesti Entsüklopeediakirjastus. Tallinn 1996. Lk 32
*"Lahkunud on Urmas Arike". Eesti Arhitektide Liidu koduleht, 11. aprill 2025. Vaadatud 14. juuni 2025

## Välislingid
*Haud Tallinna Rahumäe kalmistul
Kultuurišokk

**Kultuurišokk** on kogemus, mida inimene võib tunda, kui reisib või kolib enda omast erinevasse kultuurikeskkonda. Inimene võib kogeda isiklikku meelesegadust, mis tuleneb võõrastavast eluviisist, sotsiaalsetest raskustest või uuele elukorraldusele üleminekust. Kultuurišoki üks levinumaid põhjuseid on võõrkeskkond. Kultuurišokki võib kirjeldada neljas faasis: mesinädalad, läbirääkimised, kohanemine ja vastuvõtmine. Selle tekkimist on raske ära hoida, kuna kultuurikontrastid mõjutavad üksikisikuid väga erinevalt.

Levinumad probleemid on teabeväsimus, keelebarjäär, vanusevahe, tehnoloogiline lõhe, oskuste vähesus/paljusus, töötus/ületöötamine, koduigatsus, reageerimisvõime. 

## Vaata ka
*Pariisi sündroom
*Afektiseisund
Salzachöfen

**Salzachöfen** on kitsas kanjon Põhja-Lubjakivialpides Austria Salzburgi liidumaal. Lõhe on Salzachi jõe tekitatud, kui see Hageni ja Tenneni mägede vahelt läbi lõikab. Luegi kuru pakub marsruuti piki Salzachi jõge üle Salzachöfeni. Mõisteid Luegi kuru ja Salzachöfen kasutatakse mõnikord kogu kanjoni tähistamiseks vaheldumisi.

Kohta peetakse Austria loodusmälestiseks.

Salzachi jõe lähe on Kesk-Ida-Alpides ja see voolab läbi laia oru itta, enne kui pöörab põhja Berchtesgadeni Alpide suunas. Siin lõikab Salzach Hageni mägede (läänes) ja Tenneni mägede (idas) vahele kitsa oru ning lõpeb sügavalt sisselõigatud Salzachöfeniga. Kanjon oru kitsaimas kohas asub S-käänakul, kus Salzach voolab lühidalt itta, enne kui suundub läände ja voolab siis jälle põhja. Sellest punktist põhja poole voolab Salzach peamiselt läbi madalate orgude. Salzachöfen asub Halleini ringkonnas Golling an der Salzachist vahetult lõunas.

## Juurdepääs

Salzachöfen on turismiobjekt ja sinna pääseb mööda treppi ja rada maanteelt B159. Seal on *zipline*, mis ületab kanjoni suvekuudel.

Kärestikusõit on populaarne tegevus kuristiku kaudu, kuigi veed võivad olla reetlikud ja surmavad. Adolf Anderle põlvnemist Salzachöfenist 1931. aastal peetakse kärestikusõidu sünniks.

## Galerii


Salzach2379.jpg|Rada kanjoni alumise osani
Salzach2384.jpg|Lubjakivikaar
Salzach2440.jpg|Kanjoni alumise osa kohal
Salzachöfen7.JPG|Salzach voolab läbi kanjoni
Hoher Göll

** Hoher Göll** on mägi Berchtesgadeni Alpides. See on Gölli massiivi kõrgeim tipp, mis ulatub üle Saksamaa Baieri liidumaa ja Austria Salzburgi liidumaa vahelise piiri.

Berchtesgadeni lähedal Obersalzbergi kohal kõrgub Hoher Gölli massiiv. See asub läänes Königssee ja Königsseer Ache vahel, idas Watzmanni ja Tennengau piirkonna Salzachi oru vastas. Naabertipud on Hohes Brett, Jenner ja Kehlsteini kannus koos kuulsa Kehlsteinhausiga, mis on Hoher Gölliga ühendatud Mannlgrati seljandiku kaudu.

## Ronimine

Esimese dokumenteeritud tipputõusu tegi 1800. aastal ordinand Valentin Stanič Bodrežist Görz ja Gradiscas, kes õppis sel ajal Salzburgi Ülikoolis teoloogiat ja oli ka Watzmanni tippu roninud.

Sellesse tippu viivad mitmesugused marsruudid, ulatudes UIAA I raskuskategooriast Klettersteigilt üles Mannlgrati seljandikule UIAA VIII raskuskategooriani lääneküljelt üles. Kehlsteinhaus asub Saksamaa poolel kõrgusel 1834 m. Rada viib sealt Mannlgratile, mis on kergeim tee tippu.

Teine populaarne Hoher Gölli edasi-tagasi tõus on Purtschellerhausi mägihütist üles tippu ja alla Stahl-Hausini.
Palazzo del Quirinale

**Kvirinaali palee** on Itaalias Roomas samanimelisel künkal (ladina keeles *collis Quirinālis*) asuv ajalooline ehitis.

Paavst Gregorius XIII tellimusel valminud palee on olnud XXI sajandi kolmanda kümnendi alguse seisuga ametlikuks residentsiks 30 paavstile, neljale kuningale ja 12-le presidendile. 

## Viited
Dreamgirls

**"Dreamgirls"** on Broadway muusikal, mille aluseks on ansambli The Supremes edulugu.

Muusikali helilooja on Henry Krieger ja libretist Tom Eyen.

"Dreamgirls" oli esimest korda Broadway laval 1981. aasta detsembris. Tony auhindade jagamisel oli muusikal nomineeritud 13 auhinnale ning võitis neist kuus.

Muusikali põhjal valmis 2006. aastal Bill Condoni muusikaline draamafilm "Dreamgirls".
Mary Wilson

**Mary Wilson** (6. märts 1944 Greenville – 8. veebruar 2021 Henderson) oli Ameerika Ühendriikide laulja.

Mary Wilson oli 12 singliga Billboardi edetabeli esikohal olnud ansambli The Supremes asutajaliige ja tegev kuni bändi laialiminekuni 1977. aastal. Pärast seda tegi ta soolokarjääri, mis ei olnud nii edukas. Temalt ilmus kaks soolo stuudioalbumit: "Mary Wilson" (1979) ja "Walk the Line" (1992).

Aastal 1986 ilmus tema autobiograafia "".
Goraanid

**Goraanid** on slaavimoslemite rahvus, kes asustavad Gora piirkonda peamiselt Kosovos, vähem Albaanias ja Põhja-Makedoonias. Rahvaarvu hinnatakse ligikaudu 60 000 inimesele, kes räägivad lõunaslaavi murret *[[goraani keel|goranskit]]* ning usutunnistuselt on suuresti sunniidid.

Etnonüüm *goranci* tähendab mägilasi, keda harvem kutsutakse makedoonia moslemiteks.
Luegi kuru

**Luegi kuru** on mäekuru või kitsaskoht Salzachöfeni kohal Austria Salzburgi liidumaal. Kuru on Tenneni mägede lääneservas ja on u 100 m Salzachi jõe kohal, kus Salzachöfen on selle kitsamais kohas. Mõisteid Luegi kuru ja Salzachöfen kasutatakse mõnikord kogu kanjoni tähistamiseks vaheldumisi. Luegi kuru, pakkudes looduslikku ligipääsu läbi kitsa lõhe, oli ajalooliselt üks peamisi teid üle Põhja-Lubjakivialpide.

Põhja-Lubjakivialpid on Kesk-Ida-Alpide põhjapoolne paralleelne alammäestik. Berchtesgadeni Alpid, mis on nende mägede osa, moodustavad piirkonnas põhja-lõunasuunalisele liiklusele tõkke. Salzachi jõgi on uuristanud sügava oru läbi mägede, mis kulmineerub Salzachöfenis. Seal muutuvad Salzachi kaldad läbipääsmatuks ja jõe idaserva järgiv tee tõuseb sadakond meetrit jõest kõrgemale, et vältida selle kõige reeturlikumat lõiku, enne kui laskutakse tagasi jõeni. Selle tee kõrgeim punkt on traditsiooniliselt tuntud kui Luegi kuru.

Luegi kuru asub Halleini ringkonnas u 3 km Golling an der Salzachist lõunas. Luegi kuru ületab maantee B159 (Salzachtal Straße), kuna see järgib Salzachi jõge. Maantee tõuseb kõrgusele 552 m ja siseneb 150 m pikkusse tunnelisse paralleelselt Salzachöfeni kitsaima kohaga. Hotell asub praegu kuru kõrgusel tunneli kohal. Nii Tauern Autobahn kui ka Salzburgi–Tirooli raudtee, kuigi järgides suuresti Salzachi orgu, mööduvad kitsast Luegi kurust paralleelsete tunnelite kaudu Hageni mägede all Salzachi vastasküljel.

## Ajalugu

Luegi kuru ja ümbritsevat Salzachi orgu on transporditeena kasutatud eelajaloolistest aegadest saati. Kuru ületas antiikajal Rooma tee.

Keskajal püstitati kuru kõrgusele tollipääsud, et koguda pudelikaela läbivatelt reisijatelt ja kaupmeestelt teemakse. Esimesed ülestähendused tollipääsust pärinevad 1160. aastast koos korduvate mainimistega kuni Napoleoni aegadeni. Enamik tollipääsuga seotud ehitisi lammutati 1930. aastatel.

1970. aastateks oli liiklus läbi Luegi kuru jõudnud puhkusekuudel ummikute tasemele, kuna see asus Gastarbeiterroutel, mida kasutasid võõrtöölised Balkani poolsaarelt. 1974. aastal valminud A10-kiirtee leevendas ülekoormust üle Luegi kuru, möödudes kurust täielikult ja vähendades selle tähtsust transporditeena.
Kai Kukk

**Kai Kukk** (18. november 1941 – 13. märts 2011) oli eesti haridustegelane, puuetega laste kaasava hariduse edendaja.

Ta töötas Tartu Riikliku Ülikooli füüsikaosakonnas, hiljem 
Tallinna Kaugõppekeskkoolis õppealajuhatajana.
1990. aastate keskpaigast oli ta Haridusministeeriumi kutsehariduse osakonna peaekspert, hiljem Haridus- ja teadusministeeriumi hariduslike erivajaduste nõunik.

## Isiklikku
Ta oli abielus võrkpallur Kalle Kukkega. Tema isa oli üliõpilas- ja majandustegelane Alfred Tanimäe, tema ema oli õpetaja Liidia Tanimäe. Tema õde oli pediaater Tiina Talvik. 

Ta on maetud Pärnamäe kalmistule.

## Tunnustus
*2005 Valgetähe IV klassi teenetemärk

## Viited
Mai tänav (Pärnu)

**Mai tänav** on tänav Pärnus Mai linnaosas.

Mai tänav algab A. H. Tammsaare puiestee ja Suur-Kuke tänava ristmikult ning suundub kagusse. Tänav lõpeb Raja ja Merimetsa tänava ristumispaigas. Mai tänavaga ristub veel Luule (vasakult), Laine (vasakult), Ravi (vasakult) ja Papiniidu tänavaga.

Tänav on ligikaudu 1,7 km pikk.

## Nimi
Tänav oli algselt Suur-Kuke tänava pikendus, kuid seoses Mai elamurajooni ehitusega 1970. aastatel anti tänavale nimeks 9. Mai tänav. 26. juulil 1991 nimetati tänav ümber Mai tänavaks.

## Hoonestus
*Mai tänav 3 – Pärnu Mai Kool
*Mai tänav 49 – Pärnu Lasteaed Mai

## Pildigalerii

Mai Majad, Pärnu.jpg|Mai Majad
Mai bussipeatus, Mai tänav.jpg|Mai bussipeatus

## Viited
Patrizio Bianchi

**Patrizio Bianchi** (sündinud 28. mail 1952 Copparos) on Itaalia majandusteadlane, akadeemik ja poliitik. 

Bianchi oli Itaalia haridusminister 13. veebruarist 2021 kuni 22. oktoobrini 2022 Mario Draghi juhitud valitsuses.
Gosaukamm

**Gosaukamm** on Austria mäeahelik Põhja-Lubjakivialpide Dachsteini mäestikus. Ehkki ahelik on suhteliselt lühikese pikkusega, moodustab see Gosau orus ja linnas suurejoonelise tausta. Selle kõrgeim punkt ulatub 2458 m kõrgusele.

Gosaukammi peamine seljandik moodustab piiri Austria liidumaade Salzburgi ja Ülem-Austria vahel. Osa *Dachsteini massiivist* asub Hoher Dachsteini tipust loodes ja moodustab osa UNESCO maailmapärandi nimistusse kuuluvast Hallstatt-Dachstein / Salzkammerguti kultuurmaastikust. Vorderer Gosausee asub selle jalamil piki põhjakülge. Seljandik koosneb paljudest tippudest, neist kõrgeim on Große Bischofsmütze (2458 m).

## Tähtsamad tipud

Liikudes piki seljandikku loodest kagu suunas, mõned tähtsamad tipud on:

* Kleiner Donnerkogel (1920 m)
* Großer Donnerkogel (2054 m)
* Steinriesenkogel (2008 m)
* Strichkogel (2036 m)
* Angerstein (2100 m)
* Mandlkogel (2279 m)
* Wasserkarkogel (2268 m)
* Sternkogel (2320 m)
* Großwand (2415 m)
* Däumling (2322 m)
* Armkarwand (2348 m)
* Stuhllochspitze (2172 m)
* Große Bischofsmütze (2458 m)
* Kleine Bischofsmütze (2430 m)
* Kamplbrunnspitze (2190 m)

## Vaata ka

* Ida-Alpid
* Lubjakivialpid
Liu Shaoqi

**Liu Shaoqi** (traditsioonilises hiina kirjas 劉少奇; lihtsustatud hiina kirjas 刘少奇; *[[pinyin]]*is *Liú Shàoqí*; 24. november 1898 – 12. november 1969) oli hiina revolutsionäär ning Hiina Rahvavabariigi partei- ja riigitegelane.

Liu Shaoqi oli pärit jõuka talupoja perekonnast. 1921. aastal astus ta Hiina Kommunistlikku Parteisse. Samal aastal asus ta Moskvas õppima Ida Töörahva Kommunistlikus Ülikoolis. 1922. aastal pöördus ta Hiinasse tagasi ja hakkas organiseerima töölisliikumist. 1925. aastal sai ta vastasutatud Ülehiinalise Tööföderatsiooni esimeseks esimeheks. 1927. aastal valiti ta Hiina Kommunistliku Partei Keskkomitee liikmeks, 1931. aastal sai ta Poliitbüroo liikmeks. Liu Shaoqi osales Pikal marsil (1934–1935) ja tegutses nii kommunistide baasis Yananis kui ka kommunistide võimule mitte alluvatel aladel. 1939. aastal avaldas ta brošüüri "Kuidas olla hea kommunist".

Pärast Hiina Rahvavabariigi loomist 1949. aastal asus Liu Shaoqi juhtima Hiina majanduse ümberkorraldamist Nõukogude mudeli järgi. Kui Mao Zedong alustas 1958. aastal Suurt hüpet, andis Liu Shaoqi sellele oma täieliku toetuse. Pärast Suure hüppe läbikukkumist astus Mao Zedong Hiina Rahvavabariigi esimehe kohalt tagasi. Tema ametijärglaseks sai Liu Shaoqi, kes asus juhtima Hiina majanduse reforme.

27. aprillist 1959 kuni 31. oktoobrini 1968 oli Liu Shaoqi Hiina Rahvavabariigi esimees.

Kultuurirevolutsiooni ajal langes Liu Shaoqi terava kriitika alla, alates 1967. aastast oli ta koduarestis. 1968. aasta oktoobris vabastati ta kõigist ametitest ja heideti Hiina Kommunistlikust Parteist välja. Seejärel Liu Shaoqi arreteeriti ja ta suri vangla haiglas.

Hiina Kommunistlik Partei rehabiliteeris Liu Shaoqi postuumselt 1980. aasta veebruaris.

## Viited
BMW N54

**BMW N54** on reasasetusega kuuesilindriline kahe turboga bensiinimootor, mida toodeti aastatel 2006–2016. Tegemist oli BMW esimese seeriaviisiliselt toodetud turbo-bensiinimootoriga pärast enam kui 20-aastast pausi.

Esmakordselt tutvustati N54 mootorit 2006. aasta Genfi autonäitusel ning esimene mudel, mis selle sai, oli 3. seeria (E90) mudelinimega 335i.

## Tehniline ehitus
Erinevalt oma vabalthingavast kaasaegsest N52-st, mis kasutas magneesium-alumiiniumisulamist plokki, on N54-l tunduvalt tugevam üleni **alumiiniumist** mootoriplokk koos malmist silindrihülssidega. See on üks peamisi põhjuseid, miks mootor talub väga suurt turborõhku ja järelturu tuunimist.

Mootori peamised tehnilised näitajad:
* **Ülelaadimine:** Kasutusel on kaks väikest madala inertsiga Mitsubishi turbokompressorit, mis töötavad paralleelselt (kumbki toidab kolme silindrit). See minimeerib turboviivitust (*turbo lag*).
* **Sissepritse:** Otsesissepritse (*High Precision Injection*) koos pieso-pihustitega.
* **Klapiajam:** Bi-VANOS (muudetav klapiajastus), kuid erinevalt järeltulijast N55-st puudub N54-l Valvetronic-süsteem.

## Kasutus ja võimsusversioonid
N54 mootorit kasutati peaaegu kõikides BMW mudeliseeriates (1., 3., 5., 7. seeria ning X6 ja Z4).

Ehkki mootorist ei valmistatud ametlikku "S"-tähisega M-versiooni, kasutati selle täiustatud variante BMW tippmudelites:
* **250 kW (340 hj):** 1. seeria M Coupe ja Z4 sDrive35is.
* **240 kW (326 hj):** 335is ja 740i (F01).

Viimane BMW mudel, mis varustati N54-ga, oli E89 kerega Z4 Roadster, mille tootmine lõppes 2016. aastal.

## Probleemid
Vaatamata heale sooritusele on N54 tuntud ka teatud tüüpvigade poolest, milleks on:
* Kõrgsurve kütusepumba (HPFP) rikked.
* Pihustite lekkimine.
* Turbokompressorite *wastegate* kulumisest tingitud klõbin ja rõhukaotus.

## Tunnustus
BMW N54 võitis viis aastat järjest (2007–2011) maineka rahvusvahelise aasta mootori (*International Engine of the Year*) auhinna oma kategoorias.

## Vaata ka
* BMW N55 (järeltulija)
* BMW M54 (eelkäija)
* BMW S55 (M-divisjoni edasiarendus)
Andy Delort

**Andy Delort** (sündinud 9. oktoobril 1991 Sète'is) on Prantsusmaal sündinud Alžeeria jalgpallur, kes mängib ründajana Prantsusmaa kõrgliiga klubis Nantes ja Alžeeria jalgpallikoondises.

2009. aastal debüteeris ta Prantsusmaa esiliigas Nîmes Olympique'i meeskonnas. 2010. aastal liitus ta Ajaccioga. Hooaja 2011–12 esimeses pooles mängis ta Ajaccioga Prantsusmaa esiliigas. Hooaja 2011–12 teises pooles mängis ta laenul esiliigas Metzis.

2013. aasta suvel siirdus Delort Prantsusmaa esiliiga klubisse Tours. Hooajal 2013–14 lõi ta Prantsusmaa esiliigas 24 väravat ning oli Mathieu Duhameli kõrval liiga suurim väravakütt. Lisaks valiti Delort sel hooajal Prantsusmaa esiliiga sümboolsesse koosseisu.

2014. aasta suvel sõlmis ta lepingu Inglismaa esiliiga klubiga Wigan Athletic, kuid Inglismaal oli tal raskusi kohanemisega ning hooaja 2014–15 teises pooles naasis ta laenule Tours'i. Hooajal 2015–2016 mängis ta Prantsusmaa kõrgliigas Caeni ridades, lüües 12 väravat.

2016. aasta septembris liitus ta Mehhiko kõrgliiga klubiga Tigres UANL, kus ta asus mängima koos André-Pierre Gignaciga. 14 liigamänguga jäi Delorti arvele kolm väravat.

2017. aasta jaanuaris naasis Delort Prantsusmaa kõrgliigasse, sõlmides nelja-aastase lepingu Toulouse'iga. 2018. aasta juulis suundus ta laenule Montpellieri. Hooajal 2018–19 lõi ta Prantsusmaa kõrgliigas 14 väravat ja 2019. aasta juunis sõlmis ta klubiga püsiva lepingu. Hooajal 2020–21 lõi ta Prantsusmaa kõrgliigas 15 väravat. 2021. aasta augustis sõlmis ta nelja-aastase lepingu Nice'iga.

2009. aastal mängis Delort Prantsusmaa rannajalgpallikoondises. Kuna ta on ema poolt Alžeeria päritolu, avaldas ta 2019. aasta aprillis soovi hakata mängima Alžeeria koondises. Alžeeria koondises tegi ta debüüdi 16. juunil 2019 sõprusmängus Mali vastu ja lõi Alžeeria 3:2 võiduga lõppenud mängus Alžeeria võiduvärava. Samal aastal võitis ta Alžeeria koondisega Aafrika rahvaste karikavõistlused.

## Viited
Nemanja Gudelj

**Nemanja Gudelj** (serbia kirillitsas: Немања Гудељ; sündinud 16. novembril 1991 Belgradis) on Serbia jalgpallur, kes mängib poolkaitsjana Hispaania kõrgliiga klubis Sevilla ja Serbia jalgpallikoondises.

Ta alustas klubikarjääri Hollandi klubis NAC Breda, mille noorteakadeemiaga liitus ta 2001. aastal. Klubi põhimeeskonnas debüteeris ta Hollandi kõrgliigas 2010. aastal.

Aastatel 2013–2015 mängis ta Hollandi kõrgliigas AZ Alkmaari ja 2015–2017 Amsterdami Ajaxi ridades.

2017. aastal siirdus ta Hiina kõrgliigasse, mängides esmalt Tianjin TEDA-s ja seejärel Guangzhou Evergrande'is. Hooajal 2018–19 mängis ta laenul Portugali kõrgliiga klubis Lissaboni Sporting.

2019. aasta juulis sõlmis ta lepingu Sevillaga.

Serbia jalgpallikoondises debüteeris Gudelj 5. märtsil 2014 sõprusmängus Iirimaa vastu. Koondisekarjääri esimese värava lõi ta sama aasta 18. novembril sõprusmängus Kreeka vastu.

## Saavutused
;Guangzhou Evergrande Taobao
*Chinese FA Super Cup: 2018
;Sporting CP
*Taça da Liga: 2018–19
*Taça de Portugal: 2018–19
;Sevilla
*UEFA Euroopa Liiga: 2019–20